**250. sz. előterjesztés**

**Minősített szótöbbség**

**Előterjesztés Tolna Város Önkormányzata Képviselő-testületének és Fácánkert Község Önkormányzata Képviselő-testületének 2019. december 12-i együttes ülése II. napirendi pontjához:**

**Döntés a Tolnai Polgármesteri Hivatal megszüntetéséről**

**Előadó:** Appelshoffer Ágnes polgármester

**Véleményezi:** Jogi Bizottság

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. tv. 84-86. §-ai alapján Tolna Város Önkormányzatának Képviselő-testülete és Fácánkert Község Önkormányzatának Képviselő-testülete – előreláthatólag - dönt arról, hogy 2020. január 1. napjától létrehozza a Tolnai Közös Önkormányzati Hivatalt.

Annak érdekében, hogy az új Hivatal 2020. január 1-jén megkezdhesse tevékenységét, az önkormányzati hivatali feladatokat ellátó Tolnai Polgármesteri Hivatalt meg kell szüntetni, illetve az új közös önkormányzati hivatal alapító okiratát el kell fogadni (következő napirendi pontban).

Az önkormányzati hivatal költségvetési szervnek minősül, ezért létesítése, átalakítása és megszüntetése tekintetében főszabályként az államháztartásról szóló 2011. évi CXCV. törvény (továbbiakban: Áht.) és az államháztarásról szóló törvény végrehajtásáról szóló 368/2011. (XII.31.) Korm. rendelet (továbbiakban: Ávr.) rendelkezései az irányadóak.

Az Áht. 11. § (2) bekezdése alapján az alapító a költségvetési szervet (polgármesteri hivatal) jogutóddal vagy jogutód nélkül megszüntetheti. A költségvetési szervet meg kell szüntetni, ha az alapítás e törvény 7/A §-ában meghatározott valamely feltétele tartósan nem áll fenn.

A költségvetési szerv általános jogutódlással történő megszüntetése átalakítással történhet. Átalakítás az egyesítés, a szétválás, vagy ha az alapító szerv a költségvetési szervet megszünteti, és az átalakítás során a megszüntetett költségvetési szerv jogutódjaként új költségvetési szervet alapít.

Az Áht. 105. §. (1) bekezdése alapján költségvetési szerv a törzskönyvi nyilvántartásba bejegyzéssel jön létre, valamint az onnan történő törléssel szűnik meg.

Az Ávr. 14. § (2)-(3) bekezdése rendelkezik a megszüntető okirat tartalmi követelményeiről. Ennek alapján a megszüntető okiratban rendelkezni kell a megszüntetés okáról, a megszűnő költségvetési szerv közfeladatának jövőbeni ellátásáról, és meg kell jelölni azt a naptári napot, ameddig, vagy azt az időtartamot, amelyre vonatkozóan, és meghatározható azon kör, mérték, amelyre kiterjedően a költségvetési szerv utoljára kötelezettséget vállalhat. A költségvetési szerv ezzel ellentétes kötelezettségvállalása semmis.

A megszüntető okirat a (2) bekezdésben foglaltakon kívül tartalmazza a megszűnő költségvetési szerv nevét, székhelyét, ha a megszüntetésről jogszabály rendelkezett a jogszabály teljes megjelölését, a megszüntetésről döntő szerv megnevezését és székhelyét, valamint a megszűnés módját.

A Tolnai Polgármesteri Hivatal megszüntetéséről szóló okirat jelen előterjesztés mellékletét képezi.

A fentebb leírtak alapján az alábbi határozati javaslat elfogadását javaslom a Tisztelt Képviselő-testületnek!

**Határozati javaslat:**

**Tolna Város Önkormányzata Képviselő-testületének /2019. (XII.12.) önkormányzati határozata** **a Tolnai Polgármesteri Hivatal Megszüntető Okiratának elfogadásáról:**

1. Tolna Város Önkormányzatának Képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátását végző Tolnai Polgármesteri Hivatalt a határozat mellékletét képező Megszüntető Okirat tartalma szerint 2019. december 31. napjával megszünteti.
2. A Képviselő-testület felkéri Ezerné dr. Huber Éva jegyzőt, hogy a törzskönyvi bejegyzési eljárást a Magyar Államkincstárnál indítsa meg, és a szükséges egyéb adminisztratív feladatokat végezze el.

**Felelős:** Ezerné dr. Huber Éva jegyző (az 2. pontban foglaltakért)

**Határidő:** 2019. december 31. (az 2. pontban foglaltakra)

**Tolna, 2019. december 4.**

**Appelshoffer Ágnes sk.**

**polgármester**

**A kiadmány hiteléül:**

**Ezerné dr. Huber Éva**

**jegyző**

**Az előterjesztést készítette:** Ezerné dr. Huber Éva jegyző

**A napirendhez meghívottak köre:** -